কসবায় দুষ্কৃতীদের হাতে এক যুবক খুনের ঘটনাকে হাতিয়ার করে পুলিশ এবং তৃণমূলের বিরুদ্ধে বৃহস্পতিবার পথে নামল সিপিএম। বিরোধী দলের এই পদক্ষেপকে ‘ঘোলা জলে মাছ ধরার চেষ্টা’ বলে ব্যাখ্যা করেছেন শাসকদলের স্থানীয় নেতৃত্ব।
গত মঙ্গলবার কসবার বেদিয়াডাঙায় জয়দেব দাস নামে এক দুষ্কৃতী এবং তার দলবলের হাতে খুন হন পলাশ জানা নামে এক যুবক। শৌচালয় ব্যবহারকে কেন্দ্র করে বচসার পর সেদিন গুলি, বোমা এবং তলোয়ার হাতে দুষ্কৃতী-তাণ্ডব দেখেছিল কসবা। আহত হন চারজন। ধারাল অস্ত্রের আঘাতে প্রাণ যায় পলাশের। জয়দেব-সহ পাঁচজনকে গ্রেফতার করে পুলিশ।
এদিন পলাশের বাড়ি যান দীপু দাস এবং শতরূপ ঘোষ-সহ সিপিএমনেতারা। পলাশের মাধ্যমিক পরীক্ষার্থী মেয়ের পড়াশোনার যাবতীয় খরচ সিপিএম বহন করবে বলে জানান শতরূপ। তিনি বলেন, ‘‘এলাকাবাসী অভিযোগ করেছেন, বারবার অনুরোধ করা সত্ত্বেও সেদিন পুলিশ পলাশকে হাসপাতালে নিয়ে যায়নি। পুলিশের সামনেই পলাশ রাস্তায় পড়েছিলেন।’’
শতরূপের কথায়, ‘‘পলাশের হত্যাকারী স্থানীয় এক তৃণমূলনেতার ছত্রছায়ায় রয়েছে। উল্টোদিকে আছে এক মন্ত্রীর আশ্রিত দুষ্কৃতীরা। এদের এলাকা দখলের লড়াইয়ে পুলিশ নির্বাক দর্শক। এলাকায় প্রচুর বেআইনি অস্ত্র রয়েছে। কিন্তু নেতা-মন্ত্রীর মদতপুষ্ট সমাজবিরোধীদের থেকে অস্ত্র উদ্ধারের সাহস পুলিশের নেই।’’
কসবা থানার পুলিশ আধিকারিকের মন্তব্য, ‘‘পলাশ হত্যার সঙ্গে জড়িতেরা গ্রেফতার হয়েছে। পুলিশের বিরুদ্ধে অভিযোগ সবসময়ই থাকে। কিছু বলার নেই।’’ কসবার এক তৃণমূলনেতা বলেন, ‘‘সেদিন যারা তাণ্ডব চালিয়েছে তারা দুষ্কৃতী। পুলিশ তাদের গ্রেফতার করেছে। সিপিএম এখন ঘোলা জলে মাছ ধরতে নেমেছে।’’